Αθώα η Αμάντα Νοξ
Ιταλοί εισαγγελείς την χαρακτήρισαν μάγισσα και διάολο με αγγελικό πρόσωπο
Δικαστήριο στην Περούτζια της Ιταλίας αντέστρεψε την καταδίκη για φόνο της αμερικανίδας φοιτήτριας Αμάντα Νοξ και διέταξε την αποφυλάκιση της. Η Αμάντα Νοξ ξέσπασε σε κλάματα και το ακροατήριο σε επευφημίες την Δευτέρα όταν διαβάστηκε η απόφαση του δικαστηρίου. Ο πρώην φίλος της Νοξ, Ραφαέλο Σολεσίτο ιταλικής καταγωγής, επίσης απαλλάχτηκε των κατηγοριών και αφέθηκε ελεύθερος. Η Αμάντα Νοξ είχε ασκήσει έφεση στην ποινή 26ετούς φυλάκισης που της είχε επιβληθεί για την δολοφονία της συγκατοίκου της, Μέρεντιθ Κέρτσερ. Το περιστατικό είχε συμβεί το 2007 και σύμφωνα με τους εισαγγελείς ήταν αποτέλεσμα σεξουαλικών παιχνιδιών υπό την επήρεια ναρκωτικών που εξελίχθησαν βίαια. Πριν αναγνωσθεί η ετυμηγορία, η κατηγορούμενη προσπαθούσε να κρατήσει τα δάκρυα της ενώ κατέθετε ότι δεν έχει σκοτώσει, βιάσει ή κλέψει κανέναν. Οι εισαγγελείς χαρακτήρισαν την Νοξ μάγισσα και διάολο με αγγελικό πρόσωπο που κρύβει μια ζωή γεμάτη σεξ, ναρκωτικά και ποτά. Ωστόσο οι διορισμένοι από το δικαστήριο ανεξάρτητοι ιατροδικαστές ανέφεραν ότι το DNA που χρησιμοποιήθηκε για την καταδίκη της Νοξ είναι αναξιόπιστο και πιθανότατα κατασκευασμένο από την αστυνομία. Οι δικηγόροι της Αμάντα Νοξ ανέφεραν επίσης ότι η εισαγγελία δεν έχει ξεκάθαρο κίνητρο ή στοιχείο που να συνδέει την πελάτισσα τους με τον φόνο. Η νεαρή κοπέλα θα επιστρέψει πιθανότατα στο σπίτι της με την οικογένεια της στο Σιάτλ, των ΗΠΑ.